**Sovellusprojekti Moveo, 2. palaveri**

Paikka: Agora, kokoushuone C418.1

Aika: Maanantai 11.2.2019 klo 14:15 – 15.35

**Läsnä**

Projektiryhmä

Lappalainen Karoliina, puheenjohtaja

Moisio Tuomas

Nykänen Visa

Puumala Petra, sihteeri

Tilaajan edustajat

Heikinaro-Johansson Pilvikki

Lyyra Nelli

Eija-Kaisa Kotilainen, paikalla kohdissa 4-12

Ohjaajat

Santanen Jukka-Pekka

**Pöytäkirja**

Laadittu: 12.2.2019

Muokattu: 13.2.2019

**1. Palaverin avaus**

Lappalainen esitti itseään palaverin puheenjohtajaksi ja Puumalaa sihteeriksi. Ehdotus hyväksyttiin ja puheenjohtaja Lappalainen avasi palaverin.

**2. Laillisuus ja päätösvaltaisuus**

Palaveri todettiin lailliseksi ja päätösvaltaiseksi.

**3. Esityslistan hyväksyminen**

Esityslista hyväksyttiin ilman muutoksia.

**4. Edellisen palaverin pöytäkirjan tarkastus**

Edellisen palaverin pöytäkirjaan merkityt päätökset käytiin läpi. Toimenpiteiden etenemisestä käytiin keskustelua ja Santanen kertoi yrittävänsä löytää projektiryhmälle teknisen ohjaajan kuluvan viikon aikana. Lisäksi hän kertoi Lehtisen Mikan luvanneen auttaa kehitysympäristön pystytyksessä.

Eija-Kaisa Kotilainen liittyi palaveriin tässä vaiheessa. Hän kertoi aloittaneensa opintonsa 2014 liikuntatieteellisessä tiedekunnassa ja tekevänsä pro gradu -tutkielmaa aiheesta liikuntatieteenopiskelijoiden palautteenannon mittarin pilotointi. Projektiorganisaation muut jäsenet esittäytyivät myös lyhyesti ja kertoivat taustojaan Eija-Kaisalle.

Heikinaro-Johansson Pilvikille sovitut toimenpiteet:

* Toimittaa projektin jäsenille kohdassa 5 esitetyn esitysgrafiikan (suoritettu).

Lyyra Nellille sovitut toimenpiteet:

* Hankkii ryhmän jäsenille oikeudet Moveatikseen (kesken).

Santanen Jukka-Pekalle sovitut toimenpiteet:

* Perustaa kaksi sähköpostilistaa Moveo-projektille (suoritettu).
* Santanen yrittää saada Moveatis-projektin kehittäjän Moveo-projektin ohjaajaksi (suoritettu).

Projektiryhmälle sovitut toimenpiteet:

* Laittaa Moniviestimeen sähköpostin videon liittämisestä Moveatikseen (suoritettu).
* Suorittaa käyttöliittymän alustavan suunnittelun (suoritettu).
* Tutustuu lisenssisitoumukseen ja laatii projektin lisenssisitoumusluonnoksen

seuraavaan palaveriin (suoritettu).

Santanen yritti saada Moveatis-projektin jäsenistä teknistä ohjaajaa, mutta heistä kukaan ei lupautunut tähän tehtävään.

**Päätökset:**

* Edellisen palaverin pöytäkirja hyväksyttiin.

**5. Käytänteet**

Lappalainen kävi läpi yleisiä käytänteitä ja kysyi mielipidettä niihin tilaajan edustajilta. Tilaajan edustajat eivät nähneet tarvetta asettaa ryhmän verkkosivuille sijoitettavia materiaaleja salauksen taakse. Ilmoitusasiat sovittiin hoidettaviksi palavereissa ja akuuttien tapausten kohdalla sähköpostitse.

Lappalainen esitti projektin termien ja käsitteiden sijoittamista projektisuunnitelmaan. Lyyra ehdotti, että termit ja käsitteet kirjoitettaisiin listaksi, jolloin niitä on helppo muokata ja täydentää. Lisäksi Lyyra ehdotti, että näistä kirjoitetaan ylös myös englanninkieliset vastineet. Ehdotukset hyväksyttiin. Muut dokumentit laaditaan suomeksi.

Santanen kertoi, että projektiryhmä voisi hyödyntää Moveatis-projektin aikaisempia materiaaleja omien dokumenttien laatimisessa. Lappalainen ehdotti raporttien ja dokumenttien kirjoittamista suomeksi Microsoft Wordilla. Tämä sopi tilaajan edustajille. Santanen kertoi, että koodi ja siihen kirjattavat kommentit olisi hyvä kirjoittaa englanniksi, koska ohjelmiston jatkokehittäjät eivät välttämättä ole suomen kielen taitoisia.

Lappalaisen esille tuomien ehdotusten lisäksi käytiin Santasen johdolla läpi hänen verkkosivuiltaan löytyvä listaus projektin yleisistä käytänteistä. Santanen kertoi, että käytettävät valmiskomponentit tulisi hyväksyttää palavereissa. Hän suositti projektiryhmää kirjoittamaan luokkadokumentaation ja pohtimaan, kirjataanko vaatimuksista oma dokumentti. Projektiryhmä jää miettimään asiaa.

Dokumenteista käyttöohje sovittiin laadittavan sekä suomeksi että englanniksi. Lyyra kertoi voivansa olla tässä osallisena, jotta käyttöohjeet saadaan muotoiltua kohderyhmän ymmärrettäviksi. Santanen mainitsi, että verkkolevyn pitäisi olla perustettuna parin päivän sisällä. Katselmoinneista sovittiin, että tuleva tekninen ohjaaja katselmoi lähdekoodia ja dokumentit katselmoidaan palavereissa.

Sovittiin, että projektipäällikkönä toimiva Lappalainen voi aloittaa projektisuunnitelman laatimisen ja voi tarvittaessa antaa Santaselle tarkastettavaksi suunnitelman väliversioita. Santanen kertoi, että Lappalaisen olisi hyvä laatia tilakatsaus kolmannesta palaverista eteenpäin. Lisäksi tilakatsaus tulisi julkistaa projektiorganisaatioon kuuluville niinä viikkoina, joina palaveria ei järjestetä.

**Päätökset:**

* Verkkoon sijoitettavaa materiaalia ei tarvitse salata.
* Ilmoitusasiat hoidetaan palavereissa ja akuutimmat asiat sähköpostitse.
* Termit ja käsitteet kirjataan projektisuunnitelmaan sekä erilliselle listalle.
* Termit ja käsitteet nimetään suomeksi sekä englanniksi.
* Raportit ja dokumentit kirjoitetaan suomeksi Microsoft Wordilla.
* Koodi ja kommentit kirjoitetaan englanniksi.
* Valmiskomponenttien käyttö hyväksytetään palavereissa.
* Käyttöohjeet laaditaan suomeksi ja englanniksi.
* Tekninen ohjaaja katselmoi lähdekoodin.
* Dokumentit katselmoidaan palavereissa.
* Projektisuunnitelman laatiminen voidaan aloittaa.
* Viikoittainen tilakatsaus laaditaan kolmannesta palaverista eteenpäin ja sijoitetaan verkkoon.

**6. Prosessimallin valinta**

Lappalainen ehdotti prosessimallina käytettäväksi ketterää menetelmää, tarkemmin Scrumia, sillä tämä menetelmä on ollut käytössä Moveatis -projektissakin. Tämä hyväksyttiin.

Santanen kertoi, että on tärkeää kertoa projektiorganisaatiolle aina vaiheen vaihtumisesta. Esille tulisi tuoda selkeästi, mitä on tähän mennessä saatu valmiiksi ja mitä seuraavassa vaiheessa tulee tapahtumaan.

**Päätökset:**

* Prosessimallina käytetään Scrumia, joka on ketterä menetelmä.

**7. Mahdollisia toteutusratkaisuja**

Moisio esitteli ehdotuksiaan palautteen annon analyysin toteutusratkaisuista. Analyysinäkymästä Heikinaro-Johansson pohti, että luokista ainakin yksi tulisi olla aina valittuna ja näkymään tulisi lisätä paluupainike virhenäppäilyjen varalle.

Tulokset -näkymästä Lyyra toivoi, että yksi kategoria näkyisi aina yhtenä kuvaajan tolppana, ja että näkymään saataisiin määrien lisäksi myös prosenttiosuudet. Moisio ja Nykänen kertoivat näiden toteuttamisen onnistuvan.

Lyyra totesi nykyisen observoinnin yhteenvetonäkymän olevan epäkäytännöllinen. Hän esitti, että mobiililaitteilla voisi yhteenvetonäkymissä olla nähtävillä määrät sekä prosentit ja tietokoneella näiden lisäksi näkyisi myös kuvaajat.

Santanen kysyi palautteen annon analyysin testausvaihetta varten, mikä on maksimimäärä kategorioita. Lyyra ilmoitti tämän olevan neljä, mutta määrää ei tarvitse sovelluksessa rajoittaa.

Lyyra mainitsi, että palautteen annon analyysissa ei tarvitse olla valmiita oletuskategorioita, mutta ryhmäavaimen avulla nämä voitaisiin määrittää. Santanen ehdotti, että kategoria- ja luokkavaihtoehdot olisivat kopioitavissa ja mainitsi toteutusratkaisuehdotuksesta uupuvan yksilöintitietojen tallennuksen. Lyyra toivoi yksilöintitietojen näkymistä myös yhteenvetonäkymässä. Yksilöintitiedoista tarvitsisi tallentaa päivämäärä, opettajan nimi sekä aihe.

Lyyra toivoi, että eri käyttäjärooleille mahdolliset toiminnot eriytettäisiin palautteen annon analyysissa samaan tapaan kuin observoinnissa. Santanen ehdotti, että CSV-tiedoston lisäksi yhteenvetonäkymä olisi mahdollista tallentaa myös HTML-tiedostona. Projektiryhmä jää pohtimaan toivottujen ominaisuuksien toteutusta sekä jatkaa toteutusratkaisun suunnittelua.

**Päätökset:**

* Analyysinäkymään lisätään paluupainike
* Yhteen kategoriaan sisältyvät luokat ja niiden esiintymät näytetään yhdessä kuvaajan tolpassa.
* Luokkien esiintymien määrät ilmoitetaan lisäksi prosenttiosuuksina.
* Yksilöintitiedot tallennetaan.

**8. Sopimusasiat**

Santanen kertoi lisenssisitoumuksen olevan sitoumus, jolla avoimen lähdekoodin oikeudet annetaan tilaajalle ilman, että projektiryhmän jäsenet luopuvat omista oikeuksistaan. Lappalainen jakoi projektiorganisaatiolle Moveatis-projektin lisenssisitoumuksen pohjalta laaditun sitoumuksen.

Santanen esitti, että lisenssisitoumuksesta tulisi jakaa yksi projektiryhmän allekirjoittama versio sekä tilaajan edustajille että kullekin projektiryhmän jäsenelle. Lisäksi allekirjoitetusta lisenssisitoumuksesta tulisi sijoittaa yksi kopio projektikansioon.

Sitoumus käytiin läpi ja Lyyra havaitsi, että siinä lukee virheellisesti liikuntakasvatuksen laitos. Tämä sovittiin korjattavan seuraavaan palaveriin mennessä muotoon liikuntatieteellinen tiedekunta.

**9. Muut esille tulevat asiat**

Nykänen kertoi saaneensa kehitysympäristön toimimaan omalla tietokoneellaan. Santanen ehdotti, että Nykänen voisi kirjoittaa ylös askeleet ympäristön pystyttämisestä jatkoa varten.

Santanen huomautti, että sovelluksen toteuttamisessa tulisi huomioida sen mahdollinen jatkokehittäminen ja aloitusnäkymä tulisi toteuttaa siten, että siihen pystyisi jatkossa lisätä muitakin vaihtoehtoja kuin observointi ja palautteen annon analyysi.

Moisio jakoi tilaajan edustajille ryhmätyönä tehdyt ajatuskartat tavoitteista, taustoista ja tarpeista. Lisäksi samat ajatuskartat heijastettiin valkokankaalle. Santanen ehdotti korjauksia ajatuskarttoihin ja projektin jäsenet lupasivat toteuttaa korjaukset seuraavaan palaveriin mennessä. Santanen ehdotti vielä, että vanhat Moveatis-ryhmän toteuttamatta jääneet vaatimukset lisättäisiin Puumalan laatimaan vaatimuslistaukseen.

**Päätökset:**

* Sovelluksen toteuttamisessa huomioidaan sen mahdollinen jatkokehittäminen.

**10. Läsnäolijoille sovitut toimenpiteet**

Lyyra Nelli:

* Hankkii ryhmän jäsenille oikeudet Moveatikseen.
* Asettaa prioriteetit Puumalan laatimaan alustavaan vaatimuslistaukseen.

Heikinaro-Johansson Pilvikki:

* Asettaa prioriteetit Puumalan laatimaan alustavaan vaatimuslistaukseen.

Kotilainen Eija-Kaisa:

* Ilmoittaa ryhmälle, jos jossain tilanteessa palautteen annon analyysissa tarvitaan luokkia tai kategorioita enemmän kuin neljä, jotta projektiryhmä voi testata sovelluksen toimivuutta suuremmilla määrillä.

Projektiryhmä:

* Muokkaa ajatuskarttoja.
* Ottaa yhteyttä IT-tukeen, jotta työhuoneen koneet saadaan käyttökuntoon.
* Täydentää vaatimuslistaa Moveatis-ryhmän toteuttamatta jääneillä vaatimuksilla.
* Laittaa vaatimuslistan verkkoon ja lähettää sen Santaselle.
* Pohtii, laaditaanko vaatimuksista oma dokumentti.
* Suunnittelee toteutusratkaisuja.
* Korjaa lisenssisitoumusta.
* Lähettää Moniviestimestä käydyn keskustelun projektiorganisaation sähköpostilistalle.
* Aloittaa projektisuunnitelman laatimisen.
* Laatii tilakatsauksen kolmannesta palaverista eteenpäin.

Santanen Jukka-Pekka:

* Yrittää saada Moveo-projektille teknisen ohjaajan.
* Lisää Eija-Kaisa Kotilaisen sähköpostilistalle.

**11. Seuraavan palaverin aika ja paikka**

Seuraava palaveri sovittiin tiistaille 19.2.2019 klo 14.15. Lappalainen varaa palaveria varten Agoralta kokoushuoneen.

**12. Kokouksen päättäminen**

Puheenjohtaja päätti palaverin.

**Käsitellyt ja jaetut materiaalit**

* Santasen projektiohjeista löytyvät projektin yleiset käytänteet käytiin läpi valkokankaalta.
* Projektiryhmän laatimat ajatuskartat jaettiin paperilla tilaajan edustajille ja lisäksi ne käytiin läpi valkokankaalta.
* Puumalan laatima alustava vaatimuslista jaettiin tilaajan edustajille ja vastaavalle ohjaajalle paperilla.
* Lappalaisen laatimat lisenssisitoumukset jaettiin projektiorganisaatiolle paperilla.
* Moision laatimat toteutusratkaisuehdotukset käytiin läpi valkokankaalta.